Rámček 3: Príklady zjednodušenia regulácie v prípade existujúcich právnych predpisov ·Návrh na modernizáciu DPH pre cezhraničný elektronický obchod medzi podnikom a koncovým zákazníkom (B2C) [COM(2016) 757]. Návrh je určený na zjednodušenie zložitých povinností týkajúcich sa DPH súvisiacich s cezhraničným elektronickým obchodom a na vytvorenie rovnakých podmienok pre podniky z EÚ a tretích krajín, ktoré často uskutočňujú predaj bez DPH, čím porušujú právne predpisy. Očakáva sa, že v dôsledku návrhu sa od roku 2021 znížia náklady na dodržiavanie predpisov v oblasti DPH pre podniky o 2,3 miliardy EUR ročne a zároveň sa zvýšia príjmy členských štátov z DPH o 7 miliárd EUR. ·Návrh nariadenia o zriadení jednotnej digitálnej brány na poskytovanie informácií a pre postupy a služby pomoci a riešenia problémov [COM(2017) 256]. Občania aj podniky, ktoré sa chcú presťahovať do inej krajiny EÚ alebo v nej predávať výrobky či poskytovať služby, čelia výrazným prekážkam. Kľúčovým prvkom pre tých, ktorí chcú využívať výhody jednotného trhu, je vyhľadanie relevantných, presných a pochopiteľných informácií poskytovaných online, ako aj získanie prístupu k administratívnym postupom a možnosť ich vykonávania online, čo je však často ešte komplikované, časovo náročné a nákladné alebo úplne nemožné. Pokiaľ ide o informácie, podniky by mohli ušetriť 11 až 55 miliárd EUR ročne za prieskum iba deviatich obchodných tém. Uprednostňovaná možnosť by o 60 % znížila 1,5 milióna hodín, ktoré občania v súčasnosti strávia hľadaním informácií online o siedmich základných témach pred cestou do zahraničia. ·Návrh nariadenia o európskej podnikovej štatistike [COM(2017) 114]. Súčasný systém tvorby európskej podnikovej štatistiky je rozdrobený na samostatné nariadenia špecifické pre konkrétne domény. Vedie to k nekonzistentnosti zhromaždených údajov a neefektívnosti pri tvorbe štatistiky. Novým návrhom sa zruší 10 existujúcich aktov a poskytne sa spoločný právny rámec pre tvorbu a zostavovanie podnikových štatistík. Od návrhu sa očakáva, že umožní vznik kvalitnejších štatistík a povedie k racionalizácii vnútroštátnych postupov tvorby štatistiky a zníženiu štatistického zaťaženia respondentov, ktorí poskytujú údaje. Od nového návrhu sa očakáva, že povedie k zníženiu administratívneho zaťaženia pre podniky najmenej o 13,5 % ročne z veľkej časti z dôvodu úspor pri vytváraní štatistiky o obchode v rámci EÚ. ·Revízia nariadenia o infraštruktúre európskych trhov (pravidiel o mimoburzových derivátoch, centrálnych protistranách a archívoch obchodných údajov) [COM(2017) 208]. V návrhu sa stanovuje viacero cielených úprav súčasného nariadenia, najmä na zjednodušenie pravidiel a odstránenie neprimeraných nákladov a zaťaženia malých podnikov vo finančnom sektore bez toho, aby sa ohrozila finančná stabilita. Kombinovaný účinok všetkých uprednostňovaných možností, vypočítaný výlučne na účely posúdenia vplyvu, predstavuje zníženie nákladov v rozpätí od 2,3 miliardy EUR do 6,9 miliardy EUR pri fixných (jednorazových) nákladoch a od 1,1 miliardy EUR do 2,66 miliardy EUR pri prevádzkových nákladoch. ·Návrh nariadenia o riadení energetickej únie [COM(2016) 759]. Návrh povedie k výraznému zníženiu administratívnej záťaže pre členské štáty, Komisiu a ostatné inštitúcie EÚ racionalizáciou súčasných povinností týkajúcich sa plánovania a podávania správ v oblasti energetiky a klímy, ktoré sú roztrúsené v mnohých právnych nástrojoch s rôznymi cyklami podávania správ. Návrhom sa zlučuje, zefektívňuje alebo zrušuje viac ako 50 existujúcich individuálnych povinností týkajúcich sa plánovania, podávania správ a monitorovania. Očakáva sa, že prinesie viac ako 3,4 milióna EUR úspor na administratívnych nákladoch. ·Návrh smernice o interoperabilite elektronických cestných mýtnych systémov a uľahčení cezhraničnej výmeny informácií o nezaplatenom cestnom mýte v Únii [COM(2017) 280]. V návrhu sa rieši nedostatočná interoperabilita cestných mýtnych systémov a infraštruktúry zjednodušením vstupu na trh novým poskytovateľom služieb a povolením dodávania menej technicky zložitých palubných jednotiek vlastníkom vozidiel (nevyužívajúcich systém GPS). Odhaduje sa, že nedostatočná interoperabilita spôsobuje zbytočné náklady vo výške 334 miliónov EUR ročne. ·Návrh na zmenu obmedzení používania nebezpečných látok v elektrických a elektronických zariadeniach [COM(2017) 38]. Navrhnutým opatrením by sa obnovil sekundárny trh a zvýšila by sa dostupnosť náhradných dielov pre určité zariadenia. Znížili by sa náklady a administratívna záťaž pre podniky a subjekty verejného sektora, vznikli by dodatočné trhové príležitosti pre opravárenský priemysel a sekundárny predaj, pozitívny sociálny vplyv, a to aj na nemocnice v EÚ, ktoré by po roku 2019 ušetrili približne 170 miliónov EUR z dôvodu zachovania možnosti opätovne predávať a kupovať použité zdravotnícke pomôcky. Vyňatie píšťalových organov z rozsahu pôsobnosti smernice by takisto pomohlo predísť strate až 90 % pracovných miest v tomto sektore a ročnej strate vo výške až 65 miliónov EUR do roku 2025.